CELEX: 32021R2087
Language: lt
Date: 2021-07-06 00:00:00
Title: Komisijos deleguotasis reglamentas (ES) 2021/2087 2021 m. liepos 6 d. kuriuo, siekiant terminės oksidacijos medžiagas ir jų darinius įtraukti kaip ES tręšiamųjų produktų sudedamųjų medžiagų kategoriją, iš dalies keičiami Europos Parlamento ir Tarybos reglamento (ES) 2019/1009 II, III ir IV priedai (Tekstas svarbus EEE)

2021 11 30   
               
               
                  LT
               
               
                  Europos Sąjungos oficialusis leidinys
               
               
                  L 427/130
               
            
         KOMISIJOS DELEGUOTASIS REGLAMENTAS (ES) 2021/2087
         2021 m. liepos 6 d.
         kuriuo, siekiant terminės oksidacijos medžiagas ir jų darinius įtraukti kaip ES tręšiamųjų produktų sudedamųjų medžiagų kategoriją, iš dalies keičiami Europos Parlamento ir Tarybos reglamento (ES) 2019/1009 II, III ir IV priedai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 5 d. Europos Parlamento ir Tarybos reglamentą (ES) 2019/1009, kuriuo nustatomos ES tręšiamųjų produktų tiekimo rinkai taisyklės ir iš dalies keičiami reglamentai (EB) Nr. 1069/2009 ir (EB) Nr. 1107/2009 bei panaikinamas Reglamentas (EB) Nr. 2003/2003 (1), ypač į jo 42 straipsnio 1 dalį,
         kadangi:
         
                     (1)
                  
                  
                     Reglamentu (ES) 2019/1009 nustatomos ES tręšiamųjų produktų tiekimo rinkai taisyklės. ES tręšiamųjų produktų sudėtyje yra sudedamųjų medžiagų, priskiriamų vienai ar daugiau to reglamento II priede išvardytų kategorijų;
                  
               
                     (2)
                  
                  
                     Reglamento (ES) 2019/1009 42 straipsnio 2 dalyje, skaitomoje kartu su to reglamento 42 straipsnio 1 dalies pirmos pastraipos b punktu, reikalaujama, kad po 2019 m. liepos 15 d. Komisija nepagrįstai nedelsdama įvertintų pelenų produktus ir įtrauktų juos į to reglamento II priedą, jei atlikus tą vertinimą padaroma išvada, kad ES tręšiamieji produktai, kurių sudėtyje yra tų medžiagų, nekelia pavojaus žmonių, gyvūnų ar augalų sveikatai, saugai arba aplinkai, ir užtikrina agronominį veiksmingumą;
                  
               
                     (3)
                  
                  
                     pelenų produktai gali būti atliekos, bet pagal Reglamento (ES) 2019/1009 19 straipsnį gali būti nebelaikomos atliekomis, jei jų yra reikalavimus atitinkančio ES tręšiamojo produkto sudėtyje. Todėl pagal Reglamento (ES) 2019/1009 42 straipsnio 3 dalį, skaitomą kartu su Europos Parlamento ir Tarybos direktyvos 2008/98/EB (2) 6 straipsniu, Komisija pelenų produktus į Reglamento (ES) 2019/1009 II priedą gali įtraukti tik tuo atveju, jei tame priede pateiktomis naudojimo taisyklėmis užtikrinama, kad medžiagos būtų naudojamos konkretiems tikslams, kad būtų tokių medžiagų rinka arba paklausa ir kad jas naudojant nebūtų daromas bendras neigiamas poveikis aplinkai ar žmonių sveikatai;
                  
               
                     (4)
                  
                  
                     atsižvelgdamas į numatomą Reglamento (ES) 2019/1009 priėmimą, Komisijos Jungtinis tyrimų centras (JRC) pradėjo pelenų produktų vertinimą ir baigė jį 2019 m. Atliekamo vertinimo apimtis buvo išplėsta, kad apimtų platų terminės oksidacijos medžiagų spektrą ir jų darinius;
                  
               
                     (5)
                  
                  
                     JRC vertinimo ataskaitoje (3) daroma išvada, kad terminės oksidacijos medžiagos ir jų dariniai, pagaminti laikantis ataskaitoje siūlomų naudojimo taisyklių, suteikia augalams maisto medžiagų arba gerina jų mitybos efektyvumą ir taip užtikrina agronominį veiksmingumą;
                  
               
                     (6)
                  
                  
                     be to, JRC vertinimo ataskaitoje daroma išvada, kad rinkoje yra ir didėja terminės oksidacijos medžiagų ir jų darinių paklausa ir kad tikėtina, jog šios medžiagos Europos žemės ūkyje bus naudojamos kaip maisto medžiagos. Joje taip pat padaryta išvada, kad naudojant terminės oksidacijos medžiagas ir darinius, gautus laikantis ataskaitoje siūlomų naudojimo taisyklių, nedaromas bendras neigiamas poveikis aplinkai ar žmonių sveikatai;
                  
               
                     (7)
                  
                  
                     JRC vertinimo ataskaitoje siūlomos naudojimo taisyklės apima priemones, kuriomis siekiama sumažinti perdirbimo arba teršalų susidarymo riziką, pvz., sudaryti išsamų reikalavimus atitinkančių žaliavų sąrašą ir į jį neįtraukti, pvz., mišrių komunalinių atliekų, taip pat nustatyti konkrečias apdorojimo sąlygas ir produktų kokybės reikalavimus. Toje vertinimo ataskaitoje taip pat daroma išvada, kad tręšiamiesiems produktams, kurių sudėtyje yra terminės oksidacijos medžiagų ir jų darinių, turėtų būti taikomos specialios ženklinimo taisyklės ir kad į tokiems produktams taikomas atitikties vertinimo taisykles turėtų būti įtraukta notifikuotosios įstaigos įvertinta ir patvirtinta kokybės sistema;
                  
               
                     (8)
                  
                  
                     remdamasi tuo, kas išdėstyta, Komisija daro išvadą, kad terminės oksidacijos medžiagos ir jų dariniai, pagaminti laikantis JRC vertinimo ataskaitoje siūlomų naudojimo taisyklių, užtikrina agronominį veiksmingumą, kaip nurodyta Reglamento (ES) 2019/1009 42 straipsnio 1 dalies pirmos pastraipos b punkto ii papunktyje. Be to, jie atitinka Direktyvos 2008/98/EB 6 straipsnyje nustatytus kriterijus. Galiausiai, jei jie atitinka kitus bendrai Reglamente (ES) 2019/1009 ir konkrečiai to reglamento I priede nustatytus reikalavimus, jie nekelia pavojaus žmonių, gyvūnų ar augalų sveikatai, saugai arba aplinkai, kaip nurodyta Reglamento (ES) 2019/1009 42 straipsnio 1 dalies pirmos pastraipos b punkto i papunktyje. Todėl terminės oksidacijos medžiagos ir jų dariniai turėtų būti įtraukti į Reglamento (ES) 2019/1009 II priedą, jei laikomasi tų naudojimo taisyklių;
                  
               
                     (9)
                  
                  
                     visų pirma šalutinius gyvūninius produktus arba jų gaminius, apibrėžtus Europos Parlamento ir Tarybos reglamente (EB) Nr. 1069/2009 (4), turėtų būti leidžiama naudoti kaip Reglamentu (ES) 2019/1009 reglamentuojamas terminės oksidacijos medžiagų ir jų darinių žaliavas tik tuo atveju, jei jų galutiniai gamybos grandinės taškai buvo nustatyti pagal Reglamento (EB) Nr. 1069/2009 5 straipsnio 2 dalies trečią pastraipą ir bus pasiekti iki ES tręšiamojo produkto, kurio sudėtyje yra terminės oksidacijos medžiagų ar jų darinių, gamybos proceso pabaigos;
                  
               
                     (10)
                  
                  
                     be to, atsižvelgiant į tai, kad terminės oksidacijos medžiagos ir jų dariniai gali būti laikomi panaudotomis atliekomis arba šalutiniais produktais, apibrėžtais Direktyvoje 2008/98/EB, tokios medžiagos neturėtų būti priskiriamos Reglamento (ES) 2019/1009 II priedo 1 ir 11 sudedamųjų medžiagų kategorijoms pagal to reglamento 42 straipsnio 1 dalies trečią pastraipą;
                  
               
                     (11)
                  
                  
                     svarbu užtikrinti, kad tręšiamiesiems produktams, kurių sudėtyje yra terminės oksidacijos medžiagų ir jų darinių, būtų taikomos papildomos ženklinimo taisyklės ir atitikties vertinimo procedūra, įskaitant notifikuotosios įstaigos įvertintą ir patvirtintą kokybės sistemą. Todėl būtina iš dalies pakeisti Reglamento (ES) 2019/1009 III ir IV priedus, kad būtų nustatyti tinkami tokių tręšiamųjų produktų ženklinimo reikalavimai ir atitikties vertinimas;
                  
               
                     (12)
                  
                  
                     atsižvelgiant į tai, kad Reglamento (ES) 2019/1009 II ir III prieduose nustatyti reikalavimai ir to reglamento IV priede nustatytos atitikties vertinimo procedūros turi būti taikomi nuo 2022 m. liepos 16 d., būtina šio reglamento taikymą atidėti iki tos pačios datos,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) 2019/1009 iš dalies keičiamas taip:
            
                        1)
                     
                     
                        II priedas iš dalies keičiamas pagal šio reglamento I priedą;
                     
                  
                        2)
                     
                     
                        III priedas iš dalies keičiamas pagal šio reglamento II priedą;
                     
                  
                        3)
                     
                     
                        IV priedas iš dalies keičiamas pagal šio reglamento III priedą.
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. liepos 16 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. liepos 6 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 170, 2019 6 25, p. 1.
         
            (2)  2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL L 312, 2008 11 22, p. 3).
         
            (3)  Huygens D, Saveyn HGM, Tonini D, Eder P, Delgado Sancho L, Technical proposals for selected new fertilising materials under the Fertilising Products Regulation (Regulation (ES) 2019/1009) - Process and quality criteria, and assessment of environmental and market impacts for precipitated phosphate salts & derivates, thermal oxidation materials & derivates and pyrolysis & gasification materials, EUR 29841 EN, Europos Sąjungos leidinių biuras, Liuksemburgas, 2019, ISBN 978-92-76-09888-1, doi:10.2760/186684, JRC117856.
         
         
            (4)  2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas) (OL L 300, 2009 11 14, p. 1).
      
      
         
            I PRIEDAS
            Reglamento (ES) 2019/1009 II priedas iš dalies keičiamas taip:
            
                        1)
                     
                     
                        I dalis papildoma šiuo punktu:
                        „SMK 13. Terminės oksidacijos medžiagos ir jų dariniai“;
                     
                  
                        2)
                     
                     
                        II dalis iš dalies keičiama taip:
                        
                                    a)
                                 
                                 
                                    SMK 1 kategorijos 1 punktas papildomas j papunkčiu:
                                    
                                                „j)
                                             
                                             
                                                terminės oksidacijos medžiagas arba jų darinius, kurie panaudojami iš atliekų arba yra šalutiniai produktai, apibrėžti Direktyvoje 2008/98/EB, arba“;
                                             
                                          
                              
                                    b)
                                 
                                 
                                    SMK 11 kategorijos 1 punktas papildomas f papunkčiu:
                                    
                                                „f)
                                             
                                             
                                                terminės oksidacijos medžiagas arba jų darinius, kurie panaudojami iš atliekų arba yra šalutiniai produktai, apibrėžti Direktyvoje 2008/98/EB, arba“;
                                             
                                          
                              
                                    c)
                                 
                                 
                                    įterpiama SMK 13 kategorija:
                                    „SMK 13. TERMINĖS OKSIDACIJOS MEDŽIAGOS ARBA JŲ DARINIAI
                                    
                                    
                                             
                                                1.
                                             
                                             
                                                ES tręšiamojo produkto sudėtyje gali būti terminės oksidacijos medžiagų, termocheminės konversijos būdu neribotos deguonies sąlygomis gaunamų tik iš vienos ar kelių toliau išvardytų žaliavų:
                                                
                                                            a)
                                                         
                                                         
                                                            gyvų arba negyvų organizmų ar jų dalių, neapdorotų arba apdorotų tik rankiniu, mechaniniu arba gravitaciniu būdu, tirpinant vandenyje, flotacijos būdu, ekstrahuojant vandeniu, distiliuojant vandens garais arba kaitinant vien tik tam, kad būtų pašalintas vanduo, arba ekstrahuotų iš oro bet kokiu būdu, išskyrus (*1):
                                                            
                                                                        —
                                                                     
                                                                     
                                                                        iš mišrių komunalinių atliekų gautas medžiagas,
                                                                     
                                                                  
                                                                        —
                                                                     
                                                                     
                                                                        nuotekų dumblą, pramoninį dumblą arba dugno gilinimo (valymo) dumblą ir
                                                                     
                                                                  
                                                                        —
                                                                     
                                                                     
                                                                        šalutinius gyvūninius produktus arba jų gaminius, kuriems taikomas Reglamentas (EB) Nr. 1069/2009;
                                                                     
                                                                  
                                                      
                                                            b)
                                                         
                                                         
                                                            maisto perdirbimo pramonės augalinių atliekų ir pluoštinių augalinių atliekų, gaunamų gaminant pirminę popieriaus masę ir popierių iš popieriaus masės, jei jos chemiškai nemodifikuotos;
                                                         
                                                      
                                                            c)
                                                         
                                                         
                                                            biologinių atliekų frakcijos, kuri susidaro vykdant vėlesnes perdirbti atskirai surinktų atliekų apdorojimo operacijas, kaip apibrėžta Direktyvoje 2008/98/EB, ir kurią deginant gaunamas geriausias aplinkosaugos požiūriu bendras rezultatas pagal tos direktyvos 4 straipsnį, išskyrus šalutinius gyvūninius produktus ar jų gaminius, kuriems taikomas Reglamentas (EB) Nr. 1069/2009;
                                                         
                                                      
                                                            d)
                                                         
                                                         
                                                            medžiagų, gaunamų taikant kontroliuojamą mikrobinės ar termocheminės konversijos procesą, per kurį naudojamos tik a, b ir c papunkčiuose nurodytos žaliavos;
                                                         
                                                      
                                                            e)
                                                         
                                                         
                                                            nuotekų dumblo iš komunalinių nuotekų valymo įrenginių, išskyrus šalutinius gyvūninius produktus ar jų gaminius, kuriems taikomas Reglamentas (EB) Nr. 1069/2009;
                                                         
                                                      
                                                            f)
                                                         
                                                         
                                                            medžiagų, gaunamų nepriklausomai vykdant maisto perdirbimo, gyvūnų augintinių ėdalo, pašarų, pieno ir gėrimų gamybos pramonės nuotekų, kurioms netaikoma Tarybos direktyva 91/271/EEB (*2), valymą, išskyrus šalutinius gyvūninius produktus ar jų gaminius, kuriems taikomas Reglamentas (EB) Nr. 1069/2009;
                                                         
                                                      
                                                            g)
                                                         
                                                         
                                                            atliekų, apibrėžtų Direktyvoje 2008/98/EB, išskyrus (*1);
                                                            
                                                                        —
                                                                     
                                                                     
                                                                        a–f papunkčiuose nurodytas žaliavas,
                                                                     
                                                                  
                                                                        —
                                                                     
                                                                     
                                                                        pavojingas atliekas, apibrėžtas Direktyvos 2008/98/EB 3 straipsnio 2 punkte,
                                                                     
                                                                  
                                                                        —
                                                                     
                                                                     
                                                                        iš mišrių komunalinių atliekų gautas medžiagas,
                                                                     
                                                                  
                                                                        —
                                                                     
                                                                     
                                                                        biologines atliekas, apibrėžtas Direktyvos 2008/98/EB 3 straipsnio 4 punkte, gautas iš jų susidarymo vietoje atskirai surinktų biologinių atliekų, ir
                                                                     
                                                                  
                                                                        —
                                                                     
                                                                     
                                                                        šalutinius gyvūninius produktus arba jų gaminius, kuriems taikomas Reglamentas (EB) Nr. 1069/2009;
                                                                     
                                                                  
                                                      
                                                            h)
                                                         
                                                         
                                                            pagalbinio kuro (gamtinių dujų, suskystintų dujų, gamtinių dujų kondensato, technologinių dujų ir jų komponentų, žalios naftos, anglies, kokso ir iš jų gautų medžiagų), kai jis naudojamas a–g papunkčiuose nurodytoms žaliavoms apdoroti;
                                                         
                                                      
                                                            i)
                                                         
                                                         
                                                            cheminių medžiagų, naudojamų geležies ir plieno pramonės gamybos procesuose, arba
                                                         
                                                      
                                                            j)
                                                         
                                                         
                                                            cheminių medžiagų ir mišinių, išskyrus (*1):
                                                            
                                                                        —
                                                                     
                                                                     
                                                                        a–i papunkčiuose nurodytas žaliavas,
                                                                     
                                                                  
                                                                        —
                                                                     
                                                                     
                                                                        atliekas, apibrėžtas Direktyvos 2008/98/EB 3 straipsnio 1 punkte,
                                                                     
                                                                  
                                                                        —
                                                                     
                                                                     
                                                                        chemines medžiagas arba mišinius, kurie vienoje arba daugiau valstybių narių nebelaikomi atliekomis remiantis nacionalinėmis priemonėmis, kuriomis Direktyvos 2008/98/EB 6 straipsnis perkeliamas į nacionalinę teisę,
                                                                     
                                                                  
                                                                        —
                                                                     
                                                                     
                                                                        chemines medžiagas, pagamintas iš pirmtakų, kurie vienoje arba daugiau valstybių narių nebelaikomi atliekomis remiantis nacionalinėmis priemonėmis, kuriomis Direktyvos 2008/98/EB 6 straipsnis perkeliamas į nacionalinę teisę, arba mišinius, kurių sudėtyje yra tokių cheminių medžiagų, ir
                                                                     
                                                                  
                                                                        —
                                                                     
                                                                     
                                                                        šalutinius gyvūninius produktus arba jų gaminius, kuriems taikomas Reglamentas (EB) Nr. 1069/2009.
                                                                     
                                                                  
                                                      
                                          
                                             
                                                2.
                                             
                                             
                                                Nepaisant 1 punkto, laikantis Reglamento (EB) Nr. 1069/2009 32 straipsnio 1 ir 2 dalyse ir to reglamento 32 straipsnio 3 dalyje nurodytose priemonėse nustatytų sąlygų, ES tręšiamojo produkto sudėtyje gali būti grynų arba su 1 punkte nurodytomis žaliavomis sumaišytų terminės oksidacijos medžiagų, termocheminės konversijos būdu neriboto deguonies sąlygomis gautų iš 2 ar 3 kategorijos medžiagų arba jų šalutinių produktų, jei tenkinamos abi šios sąlygos:
                                                
                                                            a)
                                                         
                                                         
                                                            pagal Reglamento (EB) Nr. 1069/2009 5 straipsnio 2 dalies trečią pastraipą nustatytas galutinis gamybos grandinės taškas;
                                                         
                                                      
                                                            b)
                                                         
                                                         
                                                            tenkinamos 3, 4 ir 5 punktuose nustatytos sąlygos.
                                                         
                                                      
                                          
                                             
                                                3.
                                             
                                             
                                                Terminė oksidacija vyksta neriboto deguonies sąlygomis taip, kad termocheminės konversijos proceso metu išsiskyrusių dujų temperatūra po paskutiniojo degimo oro įpurškimo, kontroliuojamai ir tolygiai, netgi pačiomis nepalankiausiomis sąlygomis, bent dvi sekundes būtų padidinta iki ne mažiau kaip 850 °C. Šios sąlygos taikomos visoms žaliavoms, išskyrus:
                                                
                                                            a)
                                                         
                                                         
                                                            žaliavas, nurodytas 1 punkto a, b ir h papunkčiuose arba gaunamas taikant kontroliuojamos mikrobinės ar termocheminės konversijos procesą, per kurį naudojamos tik tos medžiagos, ir
                                                         
                                                      
                                                            b)
                                                         
                                                         
                                                            2 punkte nurodytas žaliavas,
                                                         
                                                      kurioms bent 0,2 sekundės taikoma ne mažesnė kaip 450 °C temperatūra.
                                             
                                          
                                             
                                                4.
                                             
                                             
                                                Terminė oksidacija vyksta deginimo arba degimo kameroje. Kameroje galima apdoroti tik tas žaliavas, kurios nėra užterštos kitais medžiagų srautais, arba žaliavas (išskyrus šalutinius gyvūninius produktus ar jų gaminius, kuriems taikomas Reglamentas (EB) Nr. 1069/2009), kurios netyčia buvo užterštos kitais medžiagų srautais per vienkartinį incidentą, dėl kurio jose atsirado tik egzogeninių junginių pėdsakų.
                                                Gamykloje, kurioje vykdoma terminė oksidacija, turi būti įvykdytos visos šios sąlygos:
                                                
                                                            a)
                                                         
                                                         
                                                            1 ir 2 punktuose nurodytoms žaliavoms apdoroti skirtos gamybos linijos yra aiškiai atskirtos nuo kitoms žaliavoms apdoroti skirtų gamybos linijų;
                                                         
                                                      
                                                            b)
                                                         
                                                         
                                                            žaliava oksiduojama taip, kad bendrasis organinės anglies (Corg) kiekis gautame šlake ir nuosėdiniuose pelenuose sudarytų mažiau kaip 3 % sausosios medžiagos;
                                                         
                                                      
                                                            c)
                                                         
                                                         
                                                            po termocheminės konversijos, įskaitant laikymo metu, vengiama fizinio žaliavų ir pagaminamų medžiagų sąlyčio.
                                                         
                                                      
                                          
                                             
                                                5.
                                             
                                             
                                                Terminės oksidacijos medžiagos yra pelenai arba šlakas ir jose turi būti ne daugiau kaip:
                                                
                                                            a)
                                                         
                                                         
                                                            6 mg PAH16
                                                                (*3)/kg sausosios medžiagos;
                                                         
                                                      
                                                            b)
                                                         
                                                         
                                                            20 ng PCDD/F (*4) PSO toksiškumo ekvivalentų (*5)/kg sausosios medžiagos.
                                                         
                                                      
                                          
                                             
                                                6.
                                             
                                             
                                                ES tręšiamojo produkto sudėtyje gali būti terminės oksidacijos medžiagų, pagal 3 ir 4 punktus termocheminės konversijos būdu pagamintų iš 1 ir 2 punktuose nurodytų žaliavų ir atitinkančių 5 punkto sąlygas, darinių.
                                                Darinių gamybos procesas vykdomas tikslingai siekiant pakeisti terminės oksidacijos medžiagos cheminę sudėtį.
                                                Darinių gamybos proceso pobūdis yra toks:
                                                
                                                            a)
                                                         
                                                         
                                                            cheminė gamyba: dariniai gaminami taikant vieną ar kelis cheminės gamybos etapus, kuriuose terminės oksidacijos medžiagos reaguoja su 1 punkto j papunktyje nurodytomis žaliavomis, kurios yra sunaudojamos arba panaudojamos cheminio apdorojimo metu, o biologiškai neskaidūs polimerai nenaudojami;
                                                         
                                                      
                                                            b)
                                                         
                                                         
                                                            termocheminė gamyba: dariniai gaminami taikant vieną ar kelis gamybos etapus, kuriuose terminės oksidacijos medžiagos termochemiškai reaguoja su 1 ir 2 punktuose nurodytais reagentais, kurie yra sunaudojami arba panaudojami cheminio apdorojimo metu.
                                                         
                                                      Terminės oksidacijos medžiagos, turinčios vieną ar daugiau iš Direktyvos 2008/98/EB III priede nurodytų pavojingų savybių, negali būti maišomos ar reaguoti su atliekomis, cheminėmis ar kitomis medžiagomis siekiant sumažinti pavojingų medžiagų kiekį tiek, kad jis neviršytų tos direktyvos III priede nustatytų pavojingų savybių ribinių verčių. Taikydami masės balanso metodą, gamintojai, naudojantys pavojingų savybių turinčias terminės oksidacijos medžiagas, turi įrodyti, kad teršalai pašalinami arba jų kiekis sumažėja tiek, kad neviršytų Direktyvos 2008/98/EB III priede nustatytų ribinių verčių.
                                             
                                          
                                             
                                                7.
                                             
                                             
                                                Teršalų kiekis ES tręšiamajame produkte, kurio sudėtyje yra terminės oksidacijos medžiagų ar jų darinių arba kuris iš jų sudarytas, neturi viršyti šių ribinių verčių:
                                                
                                                            a)
                                                         
                                                         
                                                            suminio chromo (Cr): 400 mg/kg sausosios medžiagos, jei terminės oksidacijos medžiagos ar jų dariniai gauti iš 1 punkto e, g arba i papunkčiuose nurodytų žaliavų;
                                                         
                                                      
                                                            b)
                                                         
                                                         
                                                            talio (Tl): 2 mg/kg sausosios medžiagos, jei terminės oksidacijos medžiagos ar jų dariniai gauti iš 1 punkto e, g, h arba i papunkčiuose nurodytų žaliavų.
                                                         
                                                      Chloro (Cl-) kiekis turi būti ne didesnis kaip 30 mg/kg sausosios medžiagos. Tačiau ši ribinė vertė netaikoma ES tręšiamiesiems produktams, pagamintiems taikant gamybos procesą, kurio metu, siekiant pagaminti šarminių metalų druskų arba šarminių žemių metalų druskų, pridedama Cl- turinčio junginio ir jis deklaruojamas pagal III priedą.
                                                Vanadžio (V) kiekis turi neviršyti 600 mg/kg sausosios medžiagos, jei terminės oksidacijos medžiagos ar jų dariniai gauti iš 1 punkto g arba i papunkčiuose nurodytų žaliavų.
                                             
                                          
                                             
                                                8.
                                             
                                             
                                                Terminės oksidacijos medžiagos arba jų dariniai turi būti įregistruoti pagal Reglamentą (EB) Nr. 1907/2006 dokumentų rinkinyje, kuriame pateikiama tokia informacija:
                                                
                                                            a)
                                                         
                                                         
                                                            informacija, nurodyta Reglamento (EB) Nr. 1907/2006 VI, VII ir VIII prieduose, ir
                                                         
                                                      
                                                            b)
                                                         
                                                         
                                                            cheminės saugos ataskaita pagal Reglamento (EB) Nr. 1907/2006 14 straipsnį, apimanti cheminės medžiagos kaip tręšiamojo produkto naudojimą,
                                                         
                                                      išskyrus atvejus, kai aiškiai taikoma viena iš pareigos registruoti išimčių, numatytų Reglamento (EB) Nr. 1907/2006 IV priede arba to reglamento V priedo 6, 7, 8 arba 9 punktuose.
                                             
                                          
                                       (*1)  Jeigu žaliavos negalima priskirti tam tikram papunkčiui, tai nereiškia, kad jos negalima priskirti kitam papunkčiui."
                        
                                    
                                       (*2)  1991 m. gegužės 21 d. Tarybos direktyva 91/271/EEB dėl miesto nuotekų valymo (OL L 135, 1991 5 30, p. 40)."
                        
                                    
                                       (*1)  Jeigu žaliavos negalima priskirti tam tikram papunkčiui, tai nereiškia, kad jos negalima priskirti kitam papunkčiui."
                        
                                    
                                       (*1)  Jeigu žaliavos negalima priskirti tam tikram papunkčiui, tai nereiškia, kad jos negalima priskirti kitam papunkčiui."
                        
                                    
                                       (*3)  Naftaleno, acenaftileno, acenafteno, fluoreno, fenantreno, antraceno, fluoranteno, pireno, benz[a]antraceno, krizeno, benzo[b]fluoranteno, benzo[k]fluoranteno, benzo[a]pireno, indeno[1,2,3-cd]pireno, dibenzo[a,h]antraceno ir benzo[ghi]perileno suma."
                        
                                    
                                       (*4)  Polichlorinti dibenzo-p-dioksinai ir dibenzofuranai.“"
                        
                                    
                                       (*5)  van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin-like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055."
                        
                                 
                              
                  
               (*1)  Jeigu žaliavos negalima priskirti tam tikram papunkčiui, tai nereiškia, kad jos negalima priskirti kitam papunkčiui.
            
               (*2)  1991 m. gegužės 21 d. Tarybos direktyva 91/271/EEB dėl miesto nuotekų valymo (OL L 135, 1991 5 30, p. 40).
            
               (*3)  Naftaleno, acenaftileno, acenafteno, fluoreno, fenantreno, antraceno, fluoranteno, pireno, benz[a]antraceno, krizeno, benzo[b]fluoranteno, benzo[k]fluoranteno, benzo[a]pireno, indeno[1,2,3-cd]pireno, dibenzo[a,h]antraceno ir benzo[ghi]perileno suma.
            
               (*4)  Polichlorinti dibenzo-p-dioksinai ir dibenzofuranai.“
            
               (*5)  van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin-like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055.“
         
      
      
         
            II PRIEDAS
            Reglamento (ES) 2019/1009 III priedo I dalyje įterpiamas šis punktas:
            
                        „7a.
                     
                     
                        Jei ES tręšiamojo produkto sudėtyje yra terminės oksidacijos medžiagų ar jų darinių, nurodytų II priedo II dalies SMK 13 kategorijoje, arba jis yra iš jų sudarytas, o mangano (Mn) kiekis jame viršija 3,5 % masės, mangano kiekis turi būti deklaruojamas.“
                     
                  
      
      
         
            III PRIEDAS
            Reglamento (ES) 2019/1009 IV priedo II dalyje D1 modulis (Gamybos proceso kokybės užtikrinimas) iš dalies keičiamas taip:
            
                        1)
                     
                     
                        2.2 punktas iš dalies keičiamas taip:
                        
                                    a)
                                 
                                 
                                    d papunktis pakeičiamas taip:
                                    
                                                „d)
                                             
                                             
                                                brėžiniai, schemos, aprašymai ir paaiškinimai, reikalingi ES tręšiamojo produkto gamybos procesui suprasti, o SMK 3, 5, 12 ar 13 kategorijoms, apibrėžtoms II priede, priskiriamų medžiagų atveju – gamybos proceso aprašymas bei diagrama, kurioje aiškiai nurodytas kiekvienas apdorojimo veiksmas, talpykla ir laikymo vieta;“;
                                             
                                          
                              
                                    b)
                                 
                                 
                                    įterpiamas ga papunktis:
                                    
                                                „ga)
                                             
                                             
                                                ES tręšiamųjų produktų, kurių sudėtyje yra SMK 13 kategorijai priklausančių medžiagų arba kurie iš jų sudaryti, pavojingų atliekų kiekio skaičiavimai; II priedo II dalies SMK 13 kategorijos 6 punkte nurodyti bandymai atliekami bent kartą per metus arba anksčiau, nei numatyta, jei įvyksta reikšmingų pokyčių, kurie gali turėti įtakos ES tręšiamojo produkto saugai ar kokybei (pvz., skirtingos sudėties žaliavų partijų apdorojimas, proceso sąlygų keitimas). Gamykloje apdorojant reprezentatyvią žaliavų partiją apskaičiuojama skirtingų žaliavų (1,..., n) ir pagaminamos medžiagos, kuri bus įterpta į ES tręšiamojo produkto sudėtį, nustatytoji (pagal 5.1.3.1 punktą) pavojinga savybė ir bendra masė. Pavojingos savybės įterpimo į pagaminamą medžiagą rodiklis apskaičiuojamas taip:
                                                čia:
                                                
                                                            HPC
                                                         
                                                         
                                                            =
                                                         
                                                         
                                                            pavojingos savybės koncentracija (mg/kg),
                                                         
                                                      
                                                            M
                                                         
                                                         
                                                            =
                                                         
                                                         
                                                            bendra masė (kg) ir
                                                         
                                                      
                                                            i (1–n)
                                                         
                                                         
                                                            =
                                                         
                                                         
                                                            gamybos procese naudotos skirtingos žaliavos.
                                                         
                                                      Gamybos proceso metu pavojinga savybė pašalinama taip, kad jos įterpimo rodiklis, padaugintas iš kiekvienoje atskiroje žaliavoje esančios pavojingos savybės koncentracijos, neviršytų Direktyvos 2008/98/EB III priede tai pavojingai savybei nustatytų ribinių verčių.“;
                                             
                                          
                              
                  
                        2)
                     
                     
                        5.1.1.1 punkto įvadinis sakinys pakeičiamas taip:
                        
                                    „5.1.1.1.
                                 
                                 
                                    Medžiagų, priskiriamų II priede apibrėžtoms SMK 3, 5, 12 ir 13 kategorijoms, atveju gamintojo organizacijos vyresnioji vadovybė:“;
                                 
                              
                  
                        3)
                     
                     
                        5.1.2.1 punktas pakeičiamas taip:
                        
                                    „5.1.2.1.
                                 
                                 
                                    Kokybės sistema užtikrinama, kad medžiagos, priskiriamos II priede apibrėžtoms SMK 3, 5, 12 ir 13 kategorijoms, atitiktų tame priede nustatytus reikalavimus.“;
                                 
                              
                  
                        4)
                     
                     
                        5.1.3.1 punktas iš dalies keičiamas taip:
                        
                                    a)
                                 
                                 
                                    įvadinis sakinys pakeičiamas taip:
                                    
                                                „5.1.3.1.
                                             
                                             
                                                Medžiagų, priskiriamų II priede apibrėžtoms SMK 3, 5, 12 ir 13 kategorijoms, tyrimai ir bandymai turi apimti šiuos elementus:“;
                                             
                                          
                              
                                    b)
                                 
                                 
                                    b ir c papunkčiai pakeičiami taip:
                                    
                                                „b)
                                             
                                             
                                                kvalifikuoti darbuotojai atlieka kiekvienos žaliavų siuntos apžiūrą ir patikrina, ar žaliavos atitinka II priede žaliavoms, priskiriamoms SMK 3, 5, 12 ir 13 kategorijoms, nustatytas specifikacijas;
                                             
                                          
                                                c)
                                             
                                             
                                                gamintojas atmeta bet kurią žaliavų siuntą, jeigu per apžiūrą kyla įtarimas, kad:
                                                
                                                            i)
                                                         
                                                         
                                                            siuntoje yra procesui arba galutinio ES tręšiamojo produkto kokybei pavojingų ar žalą darančių cheminių medžiagų;
                                                         
                                                      
                                                            ii)
                                                         
                                                         
                                                            siunta neatitinka II priedo SMK 3, 5, 12 ir 13 kategorijų specifikacijų, visų pirma dėl to, kad joje yra plastikų, dėl kurių viršijamos makroskopinių priemaišų ribinės vertės;“;
                                                         
                                                      
                                          
                              
                                    c)
                                 
                                 
                                    e papunktis pakeičiamas taip:
                                    
                                                „e)
                                             
                                             
                                                imami pagaminamų medžiagų ėminiai siekiant patikrinti, ar jos atitinka II priede žaliavoms, priskiriamoms SMK 3, 5, 12 ir 13 kategorijoms, nustatytas specifikacijas ir ar pagaminamų medžiagų savybės nekelia pavojaus ES tręšiamojo produkto atitikčiai atitinkamiems I priede išdėstytiems reikalavimams;“;
                                             
                                          
                              
                                    d)
                                 
                                 
                                    fa papunkčio įvadinis sakinys pakeičiamas taip:
                                    
                                                „fa)
                                             
                                             
                                                medžiagų, priskiriamų SMK 12 ir 13 kategorijoms, atveju pagaminamų medžiagų ėminiai imami ne rečiau kaip toliau nurodytu numatytuoju dažnumu arba anksčiau, nei numatyta, jei įvyksta reikšmingų pokyčių, kurie gali turėti įtakos ES tręšiamojo produkto kokybei:“;
                                             
                                          
                              
                                    e)
                                 
                                 
                                    fb papunktis pakeičiamas taip:
                                    
                                                „fb)
                                             
                                             
                                                medžiagų, priskiriamų SMK 12 ir 13 kategorijoms, atveju kokybės valdymo tikslais kiekvienai gamybos partijai ar daliai priskiriamas unikalus identifikacinis kodas; bent vienas 3000 tonų šių medžiagų tenkantis ėminys arba vienas ėminys per du mėnesius (taikomas pirmiau įvykdytas kriterijus) laikomas geros būklės bent dvejus metus;“;
                                             
                                          
                              
                                    f)
                                 
                                 
                                    g papunkčio iv įtrauka pakeičiama taip:
                                    
                                                „iv)
                                             
                                             
                                                medžiagų, priskiriamų SMK 12 ir 13 kategorijoms, atveju ištiria fb papunktyje nurodytus laikomus ėminius ir imasi būtinų taisomųjų veiksmų, kad būtų užkirstas kelias galimam tolesniam tos medžiagos gabenimui ir naudojimui.“;
                                             
                                          
                              
                  
                        5)
                     
                     
                        5.1.4.1 punkto įvadinis sakinys pakeičiamas taip:
                        
                                    „5.1.4.1.
                                 
                                 
                                    Medžiagų, priskiriamų II priede apibrėžtoms SMK 3, 5, 12 ir 13 kategorijoms, atveju iš kokybės duomenų registravimo dokumentų turi būti akivaizdu, kad užtikrinama veiksminga žaliavų, žaliavų ir pagaminamų medžiagų gamybos, laikymo ir jų atitikties atitinkamiems šio reglamento reikalavimams kontrolė. Visi dokumentai turi būti įskaitomi ir laikomi atitinkamoje (-ose) naudojimo vietoje (-ose), o nebegaliojanti (-ios) versija (-os) turi būti nedelsiant pašalinama (-os) iš visų naudojimo vietų arba bent nurodoma, kad ji (jos) nebegalioja. Kokybės valdymo dokumentuose pateikiama bent tokia informacija:“;
                                 
                              
                  
                        6)
                     
                     
                        5.1.5.1 punkto įvadinis sakinys pakeičiamas taip:
                        
                                    „5.1.5.1.
                                 
                                 
                                    Medžiagų, priskiriamų II priede apibrėžtoms SMK 3, 5, 12 ir 13 kategorijoms, atveju gamintojas parengia metinę vidaus audito programą, pagal kurią tikrinama atitiktis kokybės sistemai ir kuri apima šiuos komponentus:“;
                                 
                              
                  
                        7)
                     
                     
                        6.3.2 punkto įvadinis sakinys pakeičiamas taip:
                        
                                    „6.3.2.
                                 
                                 
                                    Medžiagų, priskiriamų II priede apibrėžtoms SMK 3, 5, 12 ir 13 kategorijoms, atveju notifikuotoji įstaiga per kiekvieną auditą ima ir tiria pagaminamos medžiagos ėminius, o auditas atliekamas tokiu dažnumu:“.